b"\n_START_ARTICLE_\nFrancesca Llopis\n_START_SECTION_\nBiografia\n_START_PARAGRAPH_\nEs matricula a l'escola EINA el 1976 on coincideix amb Dani Freixes, Am\xc3\xa9rica S\xc3\xa1nchez, Albert R\xc3\xa0fols-Casamada, Maria Girona i Manel Esclusa, entre d'altres. Entre el 1979 i el 1981 comparteix estudi d'interiorisme amb Josep Maria Civit i Toni Auquer i obt\xc3\xa9 una beca de resid\xc3\xa8ncia art\xc3\xadstica al Teater Studio dins del Pa\xc5\x82ac Kultury de Vars\xc3\xb2via. El cop d'estat significa un punt d'inflexi\xc3\xb3 a la seva obra. Va comen\xc3\xa7ar a exposar el seu treball l'any 1981. _NEWLINE_Entre el 1983 i el 1986 fa diverses exposicions. Hist\xc3\xb2ria d'una temptaci\xc3\xb3 a MedaMOTHI a Montpeller, Barcelona trasbalsada al Metr\xc3\xb2nom i Els dits g\xc3\xa8lids a la galeria Maeght, a Barcelona, i Tr\xc3\xa1fico de efectos a la galeria Montenegro de Madrid. El 1988 fa resid\xc3\xa8ncia d'artista a l'Accademia di Roma i a l'\xc3\x89colle des Beaux Arts de Nimes. _NEWLINE_El 2002 presenta la seva primera videoinstal\xc2\xb7laci\xc3\xb3 2 habitacions amb vistes, un retrat social de Barcelona. El 2004 a ETC tracta l'abs\xc3\xa8ncia de les dones artistes en la hist\xc3\xb2ria de l'art. El 2009 comen\xc3\xa7a una nova etapa pict\xc3\xb2rica. El 2015 exposa Dealers of memory al Jap\xc3\xb3, que consta de dues intervencions: la videoinstal\xc2\xb7laci\xc3\xb3 Apunts per un iceberg, a l'escola de Kurokawana i la instal\xc2\xb7laci\xc3\xb3 Llibre de ll\xc3\xa0grimes al temple de Myoken. Tamb\xc3\xa9 al Jap\xc3\xb3 fa l'acci\xc3\xb3 Traction action a partir d'unir la humanitat amb l'Univers a trav\xc3\xa9s de l'infinit amb petjades de pigment rosa dels caminants de la ciutat. El 2017 presenta la instal\xc2\xb7laci\xc3\xb3 Llum! amb ne\xc3\xb3 i vidre al Castell de Montju\xc3\xafc de Barcelona, com una reflexi\xc3\xb3 sobre la mem\xc3\xb2ria hist\xc3\xb2rica, la performance us & the state of things a K\xc3\xb6ln, Barcelona i altres llocs, i Big Draw al Museu Picasso de Barcelona amb Insecta\xe2\x80\x99m i Enjardina\xe2\x80\x99t._NEWLINE_Les seves obres estan basades i tenen com a focus principal els seus viatges i la natura, treballant la pintura, el dibuix i les v\xc3\xaddeo instal\xc2\xb7lacions i col\xc2\xb7laborant sovint amb altres artistes com Barbara Held i Robert Wyatt. El seu recorregut i obra pict\xc3\xb2rica comen\xc3\xa7a amb l'arquitectura i les influ\xc3\xa8ncies del neoexpressionisme dels anys 80, els quals li serveixen per a poder representar la cultura urbana. Les seves influ\xc3\xa8ncies v\xc3\xa9nen, sobretot, de l'expressionisme abstracte."